Fundargerð fundar foreldraráðs Akra

**Fundartími: fimmtudagurinn 4. nóvember 12:15**

**Fundarstaður: Zoom**

**Fundarmenn: Daði Rúnar Pétursson, Hildur Edda Grétarsdóttir, Ingrid Karlsdóttir, Þóra Þorgeirsóttir og Ragnhildur Gunnlaugsdóttir (Agga, leikskólastjóri)**

Fyrsti fundur foreldraráðs samkvæmt starfsáætlun 2021-2022. Eftirtalin mál voru á dagskrá og til umræðu:

1. **Hlutverk foreldraráðs**

Farið var yfir hlutverk foreldraráðs og fyllt í stöður formanns og ritara.

Formaður: Hildur Edda Grétarsdóttir

Ritari: Þóra Þorgeirsdóttir

1. **Starfsmannamál og staðan á leikskólanum**

Farið var yfir stöðu starfsmannamála á leikskólanum en hún er ekki góð, því miður. Hjördís, deildarstjóri á Engi, hefur sagt starfi sínu sem deildarstjóri lausu en mun starfa áfram á leikskólanum. Hún mun starfa sem deildarstjóri þangað til að nýr verður ráðinn í hennar stað. Búið er að auglýsa eftir deildarstjóra á Engi en engin umsókn hefur borist enn sem komið er.

Munda, deildarstjóri á Mýri, kemur aftur til starfa eftir áramót en þá aðeins í 50% stöðu. Þar sem nauðsynlegt er að deildarstjóri sé í amk 80% starfi þá mun annar starfsmaður gegna þeirri stöðu á móti henni en það verður mjög líklega innanhúss tilfærsla sem verður tilkynnt foreldrum þegar nær dregur. Andrea sem hefur leyst Mundu af sem deildarstjóri á Mýri hættir um áramótin vegna náms sem var vitað þegar hún hóf störf. Tveir aðrir starfsmenn leikskólans munu láta af störfum um áramótin og einn starfsmaður fer í fæðingarorlof.

Leikskólin fékk leyfi til þess að auglýsa eftir leiðbeinendum í þeirri von að fá inn umsóknir en það hefur ekki staðið undir væntingum. Illa gengur því að manna stöður á leikskólanum en Garðabær er að vinna í auglýsingaherferð sem vonandi skilar sér í fleiri umsóknum.

Talið berst að því að nú séu stjórnendur talsvert mikið að hjálpa til inni á deildum og ná því illa að sinna sínu stjórnendastarfi á vinnutíma. Með þessu eru þeir að reyna að vinna gegn því að senda þurfi börn meira heim en nú þegar er gert.

Vegna stöðunnar á leikskólanum verður sú staða áfram að hvert barn fer heim eftir hádegi einu sinni í viku eins og verið hefur síðustu tvær vikur. Í framhaldi af þessari umræðu upplýstu Agga og Hildur Edda okkur um að staðan væri slæm á flestum öðrum leikskólum í Garðabæ, ekki bara Ökrum. Nú sé í meira mæli verið að senda börn heim og jafnvel loka deildum dag frá degi, en þó ekki með svo skipulögðum hætti eins og gert er á Ökrum í dag. Allir fundarmenn sammældust um að betra væri að hafa þetta með skipulögðum hætti, þ.e. betra fyrir foreldra að vita með fyrirvara hvenær það þyrfti að hafa barnið heima.

Agga fór einnig yfir stöðu mála vegna veikinda starfsmanna en mikið hefur verið um veikindi upp á síðkastið. Rætt var um að hún myndi senda ítrekun á foreldra að halda börnum heima 1-2 daga eftir að þau hafa náð sér til þess að minnka líkur á að þau smiti frá sér.

1. **Drög að starfsáætlun**

Drög að starfsáætlun var ekki skoðuð né yfirfarin vegna mikils álags á leikskólanum og fékkst frestur til þess að senda hana inn. Farið verður yfir hana á næsta fundi.

1. **Önnur mál**

Ákveðið að hafa ekki aðventukaffi vegna aukinna smita í þjóðfélaginu.

Fundi slitið kl. 13:15